b'\n_START_ARTICLE_\nAngle\xc5\xa1ka romantika (knji\xc5\xbeevnost)\n_START_PARAGRAPH_\nAngle\xc5\xa1ka romantika ozna\xc4\x8duje literarno smer, ki je v angle\xc5\xa1ki knji\xc5\xbeevnosti prevladovala od za\xc4\x8detka do srede 19. stoletja._NEWLINE_V Angliji se je romanti\xc4\x8dna knji\xc5\xbeevnost pojavila skoraj so\xc4\x8dasno z nem\xc5\xa1ko. Uvedla jo je \xc5\xa1ola\xc2\xa0\xc2\xbblakistov\xc2\xab, to je skupina pesnikov, ki so okoli leta 1797 nekaj \xc4\x8dasa \xc5\xbeiveli v okolici jezera Westmoreland. Pripadali so ji W. Wordsworth (1770-1850), S.T. Coleridge (1772-1834) in R. Southey (1774-1843). Njihovo skupno delo je bila zbirka Lirske balade (lyrical Ballads, 1798). V za\xc4\x8detku pod vplivom idej francoske revolucije so se pozneje odvrnili od nje in postali konservativci. Bili so v stiku z nastajajo\xc4\x8do nem\xc5\xa1ko romantiko._NEWLINE_Okoli leta 1810 jim je sledila nova romanti\xc4\x8dna generacija: pesniki G.N.G. Byron (1788-1824), P.B. Shelley (1792-1822), J. Keats (1795-1821) in pripovednik W. Scott (1771-1832). \xc4\x8ceprav so bili sodobniki, se niso dru\xc5\xbeili v tesnej\xc5\xa1o skupino. Ovirala so jih razli\xc4\x8dna dru\xc5\xbebenopoliti\xc4\x8dna stali\xc5\xa1\xc4\x8da, ki so segala od radikalne demokrati\xc4\x8dnosti do konservativnosti. Med njimi sta zlasti Byron in Scott odlo\xc4\x8dilno vplivala na razmah romantike v Evropi.'